羅浮何君祐夫相訪惠詩又出所作水墨魚戲題卷末
作者：李昴英
朝代：宋

paragraphs: 山頭釣引千鈞魚，鐵橋曾逢稚川奴。
風波平地誤點額，戲取墨汁翻糢糊。
縱觀濠上契妙趣，浩浩胸次涵江湖。
墨雲忽從硯池起，撥剌跳出形模殊。
大魚騰驤撼風雨，小魚瑣碎游荇蒲。
技如元放幾許奇，金盤一箇松江鱸。
試張亭前漲波影，舂鋤飛下傍睢盱。
世間畫史少活筆，描寫終類鮒肆枯。
文溪一灣浮釣徒，欠得龍眠爲嚴瀨羊裘圖。